Nuuskommentaar: Dit woel nog oor grond en Trump se twietPres. Donald Trump se twiet. Gaan die pas uitgereikte twiet van pres. Donald Trump waarin hy aandui dat die kwessie van grondgryp en plaasmoorde in Suid-Afrika deeglik ondersoek gaan word, ’n groter nugterheid, ook plaaslik, oor die lot van boere in Suid-Afrika bring? Of dit genoeg was om die ergste onmin oor die voorgenome grondgryp sonder vergoeding genoegsaam te besweer sodat die ekonomie nie in duie stort nie, moet nog gesien word. Aan die bod is Agri SA se optimisme wat spruit uit, wat beskryf word as ’n baie suksesvolle gesprek met pres. Cyril Ramaphosa. Skielik brand die liggie van die Rama-euforie weer. Die blitsige herlewing van die Rama-euforie blyk uit die slegs Engelse mediaverklaring wat gesamentlik deur Agri SA en AgBiz uitgereik is oor ’n gesprek oor voedselsekerheid deur Agri SA en AgBiz. Die euforie straal uit die slotparagraaf: “Throughout the presentation, President Ramaphosa showed keen interest through incisive and relevant questions. The president called on leaders in the sectors to work together with government and to remain engaged through Minister Dlamini-Zuma, who is Minister in the Presidency responsible for Planning, Monitoring and Evaluation. “The meeting was cordial and constructive, and provides a solid base for further in-depth engagement on the key issues confronting the sector. The broader agro-food industry will be developing a sectoral framework for consideration by Government and social partners”, Dr John Purchase, CEO of Agbiz, said. Ongelukkig is daar diegene wat die geleentheid aangryp om die vinger in AfriForum se oog te druk asof AfriForum se benadering in die proses sommer verkeerd bewys is. Waar sou die landbouers nou getrek het as dit nie vir AfriForum se pogings was nie? Vanoggend word berig dat die magtigste man ter wêreld (of mens nou daarvan hou of nie) getwiet het dat hy sy minister van buitelandse sake opdrag gegee het om plaasaanvalle, grondgryp sonder vergoeding en aanverwante sake te ondersoek. Hy het soos volg getwiet: “I have asked Secretary of State @SecPompeo to closely study the South Africa land and farm seizures and expropriations and the large scale killing of farmers. “South African Government is now seizing land from white farmers,” lui Trump se twiet. Teen vanoggend het die twiet reeds byna 600 000 Google-trefslae gehaal. Onder die bekendste koerante wat dit gedra het, was die New York Times, maar die berig het ook die media in ander lande soos Australië gehaal. Is dit toevallig dat Trump presies die kwessie deeglik laat ondersoek wat AfriForum so hard onder die wêreld se aandag probeer bring het? Word vanoggend na plaaslike koerantopskrifte gekyk – pennevrug wat feitlik uitsluitlik die lig gesien het voordat Trump se inset bekend geword het – is dit duidelik dat die grondkwessie nog die oorheersende nuus is. En dit word vanuit alle denkbare perspektiewe en ideologiese benaderings bestudeer. Hierdie is ongeveer net die helfte van Netwerk 24 se berigte wat oor die kwessie handel, en die hele Bultfontein-kwessie, wat op sy eie drie berigte oplewer, is onaangeraak. Die droogte het so ’n fisieke en emosionele uitwerking op die landbou, dat die NG Kerk ’n Hervormde dominee en berader, dr. Johan Nel, gevra het om die getraumatiseerde boere te help. Nel is ’n gewilde en toegewyde dominee en orrelis, maar ook ’n uiters bekwame berader. Die NG Kerk het hier onverbeterlik raakgevat. Nel se instinkte en insigte maak hom ook baie geskik om aandag te gee aan die oortreffende trauma wat so dikwels uit plaasaanvalle voortspruit. Volgens die literatuur word die gaping tussen trauma en viktimologie oorgesteek wanneer die slagoffers ’n gevoel van geïsoleerdheid beleef, en ervaar dat hulle deur die owerhede in die steek gelaat word. Dit verg ’n unieke vaardigheid om hieraan aandag te gee. Intussen staan Trump se twiet nie in isolasie nie, en kom slegs ’n dag of twee nadat die fliek Treurgrond twee pryse op die internasionale rolprentfees in Amsterdam losgeslaan het. Hoewel die Australiese eerste minister, Malcolm Turnbull, pas naelskraap ’n uitdaging om leierskap van Peter Dutton die hoof gebied het, kan hy volgens waarnemers binnekort weer uitgedaag word. Dutton is die man wat onlangs baie sterk standpunte ten gunste van wit Suid-Afrikaanse boere ingeneem het.